Rondloperhond lei tot ontdekking van bejaarde se liggaam | Maroela Media
Twee verdagtes verskyn Woensdag in die Knysna-landdroshof nadat hulle vroeër vandeesweek binne ure na die moord op 'n bejaarde man in Sedgefield in die Wes-Kaap in hegtenis geneem is.
Kapt. Malcolm Pojie, woordvoerder van die polisie, het gesê die liggaam van Peter Henson (80) is Maandagaand omstreeks 22:00 in sy huis in Paul Krugerstraat in dié dorp op die Tuinroete gevind.
Volgens Pojie het 'n lid van die gemeenskap die betrokke aand Henson se hond alleen in die straat sien rondloop. Hy het onraad vermoed en na Henson se huis gegaan om ondersoek in te stel. Dit is hier waar hy Henson se liggaam op die vloer aangetref het.
"Hy was reeds dood met sy hande wat agter sy rug met 'n lint vasgebind was en 'n lap in sy mond wat met dieselfde lint vasgebind was," het Pojie verduidelik.
Die polisie is na die toneel ontbied waar 'n voorlopige ondersoek getoon het dat verdagtes toegang tot die huis verkry het waarna hulle Henson oorval en vasgebind het. Die verdagtes is daarna vort met onder meer 'n DStv-dekodeerder, 'n mes en 'n persoonlike dagboek van die oorledene.
Pojie vertel dat verdere ondersoek die polisie na Smutsville in Sedgefield gelei het waar hulle die gesteelde goedere aangetref het. Twee mans in hul laat 20's is op die plek in hegtenis geneem.
'n Nadoodse ondersoek word gedoen om die oorsaak van Henson se dood te bepaal.
Die mans staan tereg op aanklagte van moord en huisroof.
Dit is verskriklik erg. Hoop iemand sal ten minste na die 'rondloper hond' kyk en namens die oorledene die empatie bewys om na sy troeteldier om te sien.
So deksels onnodig. SO nutteloos. Hoekom? 'n Tagtig-jarige kan hom mos glad nie verweer teen Twintig-jariges nie? Watter genot kan mens put uit die verniel en moord op so 'n bejaarde? Dit kan jou mos geensins goed laat voel oor jouself nie? Wat 'n lafhartige, genadelose, laakbare daad.